ดีแทคเงินสดสูงลิ่วแจกปันผลพิเศษ
ดีแทคกำไรพุ่ง 77% รายได้โต-รายรับพิเศษ กระแสเงินสดสูงสุดเป็นประวัติการณ์ จ่ายเงินปันผลระหว่างกาลเป็นครั้งแรก
24 ต.ค. 2553

ดีแทคกำไรพุ่ง 77% รายได้โต-รายรับพิเศษ กระแสเงินสดสูงสุดเป็นประวัติการณ์ จ่ายเงินปันผลระหว่างกาลเป็นครั้งแรก
บริษัท โทเทิ่ล แอ็คเซส คอมมูนิเคชั่น (DTAC) เปิดผลงานในไตรมาส 3 ปีนี้ มีกำไรสุทธิ 3,061 ล้านบาท คิดเป็นกำไรหุ้นละ 1.29 บาท เพิ่มขึ้น 77.78% จากช่วง|เดียวกันปีก่อนและเติบโต 25.70% เปรียบเทียบกับไตรมาส 2 
ขณะที่รวม 9 เดือนแรกกำไรสุทธิพุ่งขึ้น 77.36% เป็น 7,941 ล้านบาท หรือเท่ากับ 3.35 บาท
สาเหตุที่ทำให้กำไรขยายตัวสูง เกิดจากการบริหารต้นทุนที่มีประสิทธิภาพยิ่งขึ้น รวมถึงการมีรายการพิเศษคือรายรับค่าเชื่อมต่อโครงข่ายสุทธิย้อนหลังจาก กสทฯ/ ฮัทช์ ก่อนหักภาษีจำนวน 653 ล้านบาท และกำไรจากการขายอาคารชัย ก่อนหักภาษี 320 ล้านบาท 
ทั้งนี้ ไตรมาส 3 บริษัทมีลูกค้าเพิ่มขึ้น 2.96 แสนราย ทำให้ปัจจุบันมีลูกค้ารวม 20.9 ล้านราย
รายได้รวมในไตรมาส 3 เท่ากับ 1.84 หมื่นล้านบาท เติบโต 13% ซึ่งมาจากรายได้จากบริการเสริม (VAS) และการจำหน่ายสมาร์ตโฟน นอกจากนี้อัตรากำไรก่อนหักดอกเบี้ย ภาษี ค่าเสื่อมราคา และค่าตัดจำหน่ายก็ดีขึ้นโดยอยู่ที่ 38% 
กระแสเงินสดในงวด 9 เดือนมีจำนวน 1.65 หมื่นล้านบาท ซึ่งใกล้เป้าที่ตั้งไว้ 1.7 หมื่นล้านบาท 
นายทอเร่ จอห์นเซ่น ประธานเจ้าหน้าที่บริหาร DTAC กล่าวว่า ได้ปรับเพิ่มเป้าหมายกระแสเงินสดของปีนี้เป็น 1.9 หมื่นล้านบาท และปรับลดเป้าหมายรายจ่ายเพื่อการลงทุนเป็น 4,000-5,000 ล้านบาท
ด้านคณะกรรมการมีมติจ่ายเงินปันผลระหว่างกาลที่ 0.56 บาทต่อหุ้น ซึ่งถือเป็นครั้งแรกของบริษัท